पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना के कहर में अपनों तक ने साथ छोड़ दिया है। सबसे ज्यादा परेशानी तो संक्रमितों के परिवार में है। कई परिवारों को दो वक्त की रोटी तक नहीं मिल रही है। ऐसे मजबूरों की दास्तां जब फरीद ने सुनी तो उनसे रहा नहीं गया। अपने सीमित संसाधनों से मदद पहुंंचाने की ठानी। इसमें 4-5 और लोगों को जोड़ा और मदद की मुहिम में जुट गए। रोज करीब डेढ़ से दो सौ लोगों तक यह खाना पहुंचा रहे हैं। खास बात यह है कि इसमें सबसे ज्यादा ऐसे लोग शामिल हैं, जो कोविड पेशेंट हैं। जिनके घर में बच्चे हैं, ऐसे घरों में दूध और फल तक मुहैया कराया जा रहा है। महत्वपूर्ण बात यह भी है कि फरीद ने अभी तक किसी से भी आर्थिक मदद नहीं ली है। उनके दोस्त तौसीफ जर्मनवाला जरूर इस मुहिम में कंधा से कंधा मिलाकर साथ चल रहे हैं। इसके अलावा, घर-घर खाना पहुंचाने के लिए कुछ वॉलंटियर्स भी जुड़ गए हैं।
चलाते थे रेस्टोरेंट
मूलरूप से डूंगरपुर के रहने वाले फरीद हुसैन उर्फ मॉन्टो उदयपुर के यूनिवर्सिटी रोड (निकट छोटी पिपली) पर रहते हैं। इनका उदयपुर में छोटा सा रेस्टोरेंट है, जो लॉकडाउन के कारण बंद है। दरअसल, कोविड का जैसे-जैसे प्रकोप बढ़ा तो प्रशासन ने सख्ती करनी शुरू की। फिर ग्राहकों का आना भी कम हो गया। ऐसे में रेस्टोरेंट बंद करना पड़ा। बकौल फरीद, घर पर खाली बैठा था। सोशल मीडिया के माध्यम से समय पास कर रहा था। सोशल मीडिया पर उदयपुर शहर की तमाम परेशानियां मैंने देखीं। सबसे बड़ी दिक्कत कोविड मरीजों को खाने की थी। होम आइसोलेट हैं, तो उन्हें समय से खाना नहीं मिल पाता था। कई परिवार तो सक्षम भी नहीं थे। इसके बाद मैंने घर-घर जाकर नि:शुल्क खाना उपलब्ध कराना शुरू किया। किराये के मकान में ही खाना बनाता हूं और अपनी गाड़ी से ही हम लोग जरूरतमंदों तक पहुंचाते हैं।
सोशल मीडिया से शुरू की मुहिम
फरीद हुसैन ने बताया कि शुरुआत में उन्होंने सोशल मीडिया की मदद ली और अलग-अलग प्लेटफार्म पर जरूरतमंद लोगों को नि:शुल्क भोजन को लेकर पोस्ट की। इसके बाद एक के बाद एक संख्या बढ़ती गई। अब स्थिति ऐसी हो गई है कि लोग हमसे फोन करके भी खाना मांग रहे हैं। फरीद ने बताया कि इस मुहिम की शुरुआत मैंने अपने दोस्त तौसीफ जर्मनवाला के साथ की थी। लेकिन अब इस मुहिम में कई वॉलंटियर्स भी शामिल हो गए हैं। जो जरूरतमंद लोगों के घरों तक खाना पहुंचाने में हमारी मदद कर रहे हैं।
सिर्फ शाकाहारी भोजन बनाते हैं फरीद
फरीद ने बताया कि आमतौर पर अधिकतर लोग शाकाहारी भोजन पसंद करते हैं। ऐसे में कोरोना संक्रमित मरीजों को ध्यान में रखते हुए शाकाहारी खाना बनाया जाता है। इसमें चपाती, चावल, सब्जी, दाल, सलाद के साथ ही कई बार मिठाई और पनीर की सब्जी भी शामिल की जाती है। इसके साथ ही छोटे बच्चों के लिए दूध और फल का वितरण भी किया जा रहा है। इसे विशेष पैकेट में भरकर कोरोना संक्रमित मरीजों के घर घर डिलीवर किया जाता है। फरीद ने बताया कि इस मुहिम के बाद उनकी जिंदगी पूरी तरह बदल गई है। पहले जब रेस्टोरेंट चलता था। तब वह लेट उठते थे। लेकिन जब से इस मुहिम की शुरुआत हुई है, सुबह 5 बजे उठने लगे हैं। इसके बाद वह राशन और सब्जी लाकर खाना बनाने की तैयारी शुरू कर देते हैं और सुबह 9 और शाम 4 बजे तक जरूरतमंद लोगों तक खाना पहुंचाते हैं।
जरूरतमंदों की मदद के लिए आगे आए सामाजिक संगठन
उदयपुर में जरूरतमंद लोगों की मदद के लिए सिर्फ फरीद ही नहीं, बल्कि कई और सामाजिक संगठन अभियान शुरू कर चुके हैं। इसके तहत जरूरतमंद लोगों को नि:शुल्क भोजन, दवा, फल के साथ ही ऑक्सीजन तक की सप्लाई की जा रही है। जैन श्वेतांबर महासभा भी इस मुहिम में बढ़-चढ़कर भागीदारी निभा रहा है। यहां भी जरूरतमंद लोगों के लिए खाना बनाया जा रहा है। वहीं पल्लवी भट्ट की टीम द्वारा जरूरतमंद लोगों तक दवाइयां पहुंचाई जा रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn